RESOLUCIÓN do 31 de xaneiro de 2012, da Dirección Xeral de Tributos, pola que se actualiza o anexo V da Orde da Consellería de Economía e Facenda do 30 de xuño de 1992, pola que se aproba o modelo de autoliquidación das taxas da Comunidade Autónoma de Galicia e se establece a utilización de efectos timbrados para o pagamento das taxas por servizos administrativos de compulsa de documentos e de verificación de suficiencia e documentos acreditativos de lexitimación.
Consellería de Facenda — I. Disposicións xerais — 13/02/2012

Para unha adecuada aplicación das taxas e os prezos da Comunidade Autónoma de Galicia, a orde a que fai referencia o título desta resolución procedeu a codificar tanto as diferentes taxas como os servizos xestores que as aplican.
Esta resolución recolle os cambios producidos no anexo citado, desde a última Resolución do 23 de decembro de 2011, da Dirección Xeral de Tributos, pola que se actualizan os anexos V, VI e VII da Orde da Consellería de Economía e Facenda do 30 de xuño de 1992, pola que se aproba o modelo de autoliquidación das taxas da Comunidade Autónoma de Galicia e se establece a utilización de efectos timbrados para o pagamento das taxas por servizos administrativos de compulsa de documentos e de verificación de suficiencia e documentos acreditativos de lexitimación.
As modificacións afectan o anexo V da Orde do 30 de xuño de 1992, antes citada, e as normas que as motivan son as que se citan a seguir:
– Decreto 1/2012, do 3 de xaneiro, polo que se modifica a estrutura orgánica da Xunta de Galicia, ao diminuíren e integrárense varios departamentos, o que afecta, por tanto, os códigos e servizos correspondentes.
– Decreto 12/2012, do 4 de xaneiro, polo que se establecen os órganos superiores e de dirección dependentes da Presidencia da Xunta de Galicia, da cal dependerá funcionalmente a Secretaría Xeral para o Turismo e, organicamente, da Consellería de Presidencia, Administracións Públicas e Xustiza.
– Decreto 13/2012, do 4 de xaneiro, polo que se fixa a estrutura orgánica das consellerías da Xunta de Galicia. Os cambios que se teñen en consideración son a integración orgánica, na Consellería de Medio Ambiente, Territorio e Infraestruturas, da Dirección Xeral de Conservación da Natureza. Igualmente, estrutúranse os órganos superiores das consellerías que resultan modificadas. A Consellería de Cultura, Educación e Ordenación Universitaria estrutura os órganos da anterior Consellería de Educación e Ordenación Universitaria, e os correspondentes á de Cultura e Turismo. Por outro lado, a Consellería do Medio Rural e do Mar estruturase cos órganos da anterior Consellería do Medio Rural e os correspondentes da Consellería do Mar.
– Decreto 44/2012, do 19 de xaneiro, polo que se establece a estrutura orgánica da Consellería de Medio Ambiente, Territorio e Infraestruturas, na que se integra a Dirección Xeral de Conservación da Natureza.
– Decreto 45/2012, do 19 de xaneiro, polo que se establece a estrutura orgánica da Consellería de Cultura, Educación e Ordenación Universitaria, que recolle a integración orgánica das anteriores consellerías de Educación e Ordenación Universitaria, por un lado, e de Cultura e Turismo, por outro, reunindo, así mesmo, as competencias de ambas as dúas.
– Decreto 46/2012, do 19 de xaneiro, polo que se establece a estrutura orgánica da Consellería do Medio Rural e do Mar e do Fondo Galego de Garantía Agraria, coa integración orgánica das anteriores consellerías do Medio Rural e do Mar, e a asunción das competencias de ambas as dúas.
Por todo iso, e en virtude do parágrafo segundo da disposición adicional da Orde do 30 de xuño de 1992 referida,
Primeiro. Actualizar as táboas dos códigos de consellerías e servizos recollidas no anexo V da Orde da Consellería de Economía e Facenda do 30 de xuño de 1992, da forma que se especifica a seguir:
04 Presidencia, Administracións Públicas e Xustiza.
05 Facenda.
06 Medio Ambiente, Territorio e Infraestruturas.
07 Cultura, Educación e Ordenación Universitaria.
08 Economía e Industria.
09 Medio Rural e do Mar.
11 Sanidade.
14 Traballo e Benestar.
23 Consello da Cultura Galega.
24 Consello Consultivo de Galicia.
Segundo. Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de xaneiro de 2012.